Dataindsamling - borger

25. januar 2021

10:26

Som social- og sundhedshjælperelev skal du i 1. oplæringsperiode udarbejde en dataindsamling.

**Formålet er at:**

* Skabe overblik over indsamlede data, og hvordan de kan anvendes
* Træne i at observere, reflektere og dokumentere
* Udarbejde materiale, som kan anvendes på skoleperiode 2, så teori og praksis kan hænge sammen

***Tænk på tavshedspligt, og at navne og stednavne skal ændres, så opgaven bliver anonym!***

Den første dag i skoleperiode 2 skal du medbringe dataindsamlingen på skrift eller elektronisk.

Den skal være udformet som en opgave på ca. 1½ A4 side.

Dataindsamlingen udarbejdes med baggrund i første del af sygeplejeprocessen, som du er blevet undervist i i 1. skoleperiode.

Borgeren udvælges i samråd med din oplæringsvejleder. Borgeren, som udvælges, skal have problemer med en af de hyppigst forekommende kroniske sygdomme jf. mål nr. 5 i det uddannelsesspecifikke fag *Personlig hjælp, omsorg og pleje*, f.eks. diabetes, KOL, hjertekarsygdomme, apopleksi, demens, gigt, osteoporose, Parkinsons sygdom eller sklerose.

Dataindsamlingen skal være så fyldestgørende, at en social- og sundhedshjælper kan få forståelse for og overtage arbejdet ved denne borger. Dataindsamlingen kan f. eks. indsamles ved at:

* Tale med borgeren
* Observere borgeren
* Indhente nødvendige oplysninger fra samarbejdspartnere
* Tale med pårørende
* Anvende evt. andre kilder på arbejdsstedet

**Dataindsamlingen skal indeholde:**

**Stamdata:**

* Navn, adresse, alder og andre personlige faktaoplysninger

**Livshistorie:**

* Hvordan har livet formet sig for borgeren?
* Hvad har været vigtigt, og hvilke begivenheder har haft betydning for borgeren?

**Nuværende situation:**

* Hvordan fungerer borgeren i det daglige (fysisk, psykisk, socialt, åndeligt og kulturelt)?
* Beskrivelse af borgeren og dennes omgivelser (observationer)
* Beskrivelse af borgerens netværk, og hvordan kontakten er
* Hvordan ser en typisk hverdag ud for borgeren?

**Hjælpen:**

* Hvad er borgeren visiteret til?
* Hvilken hjælp og hvor meget/ofte? F.eks. til personlig hygiejne, rengøring osv.
* Hvilke hjælpemidler?
* Hvordan oplever borgeren det at modtage hjælp?